open-index/open-wikipedia-markdown huggingface dataset:
Oklahoma City pommiplahvatus

**Oklahoma City pommiplahvatus** oli 1995. aasta 19. aprillil Ameerika Ühendriikides Oklahoma City kesklinnas toime pandud terrorirünnak, milles hukkus 168 inimest. Plahvatus põhjustas purustusi 324 ümberkaudsele hoonele.

Plahvatuse korraldajatena tuvastati Timothy McVeigh ja Terry Nichols, kaasosalistena Michael ja Lori Fortier. Terroristide motiiviks oli viha föderaalvalitsuse vastu, iseäranis võimude tegevus 1993. aastal aset leidnud "Waco piiramise" (David Koreshi juhitud sekti rantšo piiramine, mis lõppes 76 hukkunut kaasa toonud tulekahjuga) ning "Ruby Ridge intsidendi" käigus. Rünnaku toimumine oli ajastatud Waco tulekahju teisele aastapäevale.

Plahvatuse korraldajad mõisteti süüdi 1997. aastal. McVeighile mõisteti surmanuhtlus, mis viidi täide 2001. aastal. Nicholsit karistati eluaegse vanglakaristusega. Michael ja Lori Fortier tunnistasid McVeighi ja Nicholsi vastu, esimest neist karistati 12-aastase vanglakaristusega ja teine sai antud tunnistuste eest immuniteedi.

Seoses Oklahoma terroriteoga karmistati Ameerika Ühendriikides föderaalhoonete turvamisega seotud õigusakte.
Fjodorovski

**Fjodorovski** on alev Venemaal Handi-Mansi autonoomses ringkonnas Surguti rajoonis. 

## Loodus
Fjodorovski asub Surgutist 45 km põhjas Mohhovaja ja Meudekjauni jõe ühinemiskohas. Alevit ümbritsevad taiga, sood, järved ja väikesed metsajõed.

## Ajalugu
Fjodorovski alev tekkis 1984. aastal nafta ja maagaasi leiukoha kõrvale.

## Viited

## Välislingid
*Fjodorovski koduleht
Reuma

**Reuma** (ladina keeles *rheuma*) on põletikuline haigus, mis kahjustab peamiselt südant, liigeseid, kesknärvisüsteemi. Põletiku põhjustajaks on A-grupi beetahemolüütiline streptokokk.

Inimese luud, liigesed, lihased, kõõlused ja liigesesidemed moodustavad toese. Neid elundeid nimetatakse ka tugi- ja liikumiselunditeks. Tingimisi võib selle hulka lugeda ka elundeid toestava sidekoe. Toesehaigusi nimetatakse ka reumaatilisteks haigusteks. Need on luu-, liigese-, lihase- ja sidekoehaigused ning veresoonepõletikud ehk vaskuliidid.
 
Rahvasuus tähistatakse muutlikku, aeg-ajalt siin-seal esinevat toesevalu (ja vahel ka liigeseturseid) vanade sõnadega “jooksva, lendva, reuma”.

Reuma tekib tihti neil, kes on korduvalt põdenud kurgumandlipõletikku. Reumat on haiguspildi järgi kolme liiki: reumaatiline kardiit ehk südamepõletik, äge polüartriit ehk rändav suurte liigeste põletik ja väike tantstõbi (ajukahjustusest tekivad kiired ebarütmilised ja tahtmatud jäsemete ja näo sundliigutused). Reumasse haigestuvad peamiselt 5–15-aastased lapsed. Viimastel aastatel on reumasse haigestumine märgatavalt vähenenud.

Tegelikult aga ei ole sellist haigust nagu reuma või jooksva, need sõnad tähistavad lihtsalt toesevalu – valu luudes, liigestes, lihastes. Tänapäeval eristatakse üle 100 toesehaiguse, mille selgitab välja arst. Seda nimetatakse haiguse diagnoosimiseks. Igakord oma haigusest rääkides tuleb kasutada selle täpset nimetust, mitte ebamäärast “reumat“, mis võib tekitada ülearu segadust. Arstieriala, mis tegeleb toesehaiguste diagnostika ja mittekirurgilise raviga, nimetatakse reumatoloogiaks.

On nii ägedaid kui ka kroonilisi, nii peamiselt nooremate kui ka peamiselt vanemate inimeste toesehaigusi. Mõned haigused põhjustavad siin-seal aeg-ajalt mõõdukaid vaevusi ja enamasti ei tekita tõsiseid tervisehäireid (nagu näiteks osteoartroos ehk liigesekulumus), mõned toesehaigused aga on kogu organismi haaravad ja kahjustavad, vahel koguni eluohtlikud põletikulised haigused (näiteks luupus ja raskekujuline reumatoidartriit). Toesehaigusi ravivad reumatoloogid ja kui on vajalik kirurgiline ravi, siis luu- ja liigesehaigustele spetsialiseerunud kirurgid: traumatoloogid-ortopeedid. 

Kõik toesehaiged vajavad taastusravi, milleks on samuti vajalik eri asjatundjate koostöö. Kõige parem on ravitulemus siis, kui toesehaige ravimisega tegeleb meeskond, kus kõik olulised erialad on esindatud.

## Viited
Aleksandriin

**Aleksandriin** on 12- või 13-silbiline paarisriimiline värss tsesuuriga kuuenda silbi järel.

Aleksandriin sai tuntuks keskaja prantsuse Aleksandri-romaanis.

Eesti keeles on kasutatud jambilist aleksandriini, aga ka prantsuspärast süllaabilist aleksandriini.

## Viited

## Kirjandus
* Ain Kaalep, "Aleksandriin" – Sirp ja Vasar 22. august 1975; sama Ain Kaalepi raamatus "Maavallast ja maailmakirjandusest", Eesti Raamat, Tallinn 1984, lk 21–25
Roela mõis (Palamuse)

**Roela mõis**, varem **Suurmõisa mõis** (saksa keeles *Rojel*, varem *Brackelshof*) oli mõis ajaloolisel Tartumaal Palamuse kihelkonnas, nüüdisajal jääb kunagine mõis Mustvee valla territooriumile (Voore küla) Jõgeva maakonnas.

## Ajalugu
Roela mõisat on esmamainitud 16. sajandil, mil see kuulus Brackelite suguvõsale. XVI sajandi lõpus läks mõis Wrangellide perekonna kätte. 

1725. aastast kuni 1919. aasta võõrandamiseni kuulus mõis Liphartide suguvõsale, viimseks omanikuks oli Otto von Liphart  (1873–1933).

## Mõisaansambel
Mõisa peahoone põles maha 31. juulil 1941 toimunud Roela lahingu käigus ning hävitati see lõplikult 1970. aastatel, mil Teises maailmasõjas säilinud varemed enamjaolt lammutati.

Praegu on mõisa peahoonest säilinud vaid torniosa ja hulk võsastunud vundamendiosi.

## Vaata ka
*Eesti mõisate loend

## Viited

## Kirjandus
*Stryk, Leonhard von. *Beiträge zur Geschichte der Rittergüter Livlands*. Erster Teil. Der estnische District. Dorpat: Druck von C. Mattiesen, 1877. Lk 6-7 https://personen.digitale-sammlungen.de/baltlex/Blatt_bsb00001239,00022.html?prozent=.
**Tartumaa: maadeteadusline, majandusline ja ajalooline kirjeldus*. Peatoim. J. Rumma, toim. J. G. Granö, J. V. Veski. − Eesti I. Tartu: Eesti Kirjanduse Selts, 1925. Lk 350 https://www.digar.ee/viewer/et/nlib-digar:280193/251963/page/368.

## Välislingid
*Roela mõisast Eesti mõisaportaalis
*Roela mõis (Palamuse khk), Kinnistute register Eesti Rahvusarhiivis
Liigesejäikuslik lülipõletik

**Liigesejäikuslik lülipõletik** ehk **anküloseeriv spondüliit** ehk **Behterevi tõbi** (ladina keeles *spondylarthritis ancylopoetica*) on krooniline, tervet organismi haarav põletikuline, peamiselt kogu lülisammast kahjustav liigesehaigus .

## Vaata ka

* seljavalu

## Viited
Suursild (Pärnu)

**Suursild** oli ajalooline sild üle Pärnu jõe praeguse Kesklinna silla kohal. Sild valmis 1938. aastal Eesti Vabariigi 20. aastapäevaks, kuid 1944. aastal hävitas selle taganev Saksa sõjavägi. 

Suursilla pikkus kaldasammaste vahel oli 210 meetrit ja kogupikkus koos pealesõitudega 255 meetrit. Silla põhiline kandekonstruktsioon koosnes neljast raudbetoonist kaarkandjast. Sõidutee laius oli kuus ja väljaspool kaari asetseva jalgtee laius kaks meetrit. Silla keskmine ava käis lahti ja tema kandekonstruktsioon oli terasest. Elektrimootoritega avati silla klapid 1–1,5 minutiga, käsitsi kulus umbes veerand tundi.

## Silla ehitamine
1903. aasta kevadel, kui jää oli ära viinud senise Nahksilla ning ühendus Pärnu jõe kahe kalda vahel katkes kaheks nädalaks, võttis Pärnu linnavalitsus plaani püsisilla ehitamise.

1906. aasta suveks koostas Saksa insener Jakob Simon avatava terassilla projekti. Loodi silla ehitusfond ja hakati raha koguma. Mitmesugused uurimis- ja eeltööd kestsid Esimese maailmasõjani.

1925. aastal tuldi sillaidee juurde tagasi. Tänu Pärnu linnapea Oskar Kase pingutustele õnnestus Pärnu Suursilla ehitus lülitada teedeministeeriumi maanteede talituse suurte sildade ehituskavasse.

1934. aastal võeti ehituskava vastu. Selles oli planeeritud 12 maanteesilla ja Pärnu linna silla ehitus. Samal aastal toimunud konkursi sõelale jäi kaks sillaehitusfirmat: Oy Cyklop Soomest ja Højgaard & Schultz Taanist. Nii Siimu kui ka Suursilla ehituse konkursi võitsid taanlased. Højgaard & Schultz pakkus Pärnu silla ehitamiseks välja kaks varianti: terastaladel ja raudbetoonist. 

1935. aastal otsustati raudbetooni kasuks, sest see oli kohalik ehitusmaterjal. 

1936. aastal algasid Suursilla ehitustööd.

6. novembril 1938 avati Suursild kui Eesti Vabariigi kingitus iseseisva Eesti sünnilinnale Pärnule sõltumatuse 20. aastapäeva puhul (Siimu sild oli avatud juba 1937. aastal).

## Vaata ka
*Pärnu sillad

## Välislingid
*Pärnu Suursilla avamine
*Kalev Vilgats. Kesklinna silla laiendus maksaks uue silla raha. Pärnu Postimees 19.09.2013
* 18. november 2013, Pekka Erelt, Pärnu Suursild – pikk sild, lühike iga, Eesti Ekspress, http://ekspress.delfi.ee
* 14.aprill 2017, kell 16:55, Jaak Juske, Jaak Juskega kadunud Eestit avastamas: Pärnu Suursilla sünni, hävingu ja taastuleku lugu, forte.delfi.ee
Palamuse kirik

**Palamuse Püha Bartholomeuse kirik** ehk **Palamuse kirik** on luteri kirik Jõgeva maakonnas Jõgeva vallas Palamuse alevikus.

Ajalooliselt asus see Tartumaal Palamuse kihelkonna keskuses. Tänapäeval tegutseb kirikus Eesti Evangeelse Luterliku Kiriku Palamuse Püha Bartholomeuse kogudus.

Kirik ehitati esialgsel kujul 13. sajandil. 15. sajandil ehitati see gooti stiilis ümber.


Palamuse kiriku altar 2012.jpg|Kiriku altar
Hauaplaat (1458. a) Palamuse kirikus.jpg|Hauaplaat
Kroonlühter Palamuse kirikus, Nürnbergi töö.jpg|Kroonlühter
Kahekümne nelja tulega kroonlühter Palamuse kirikus 20257.jpg|Kroonlühter
Kahekümne_nelja_tulega_kroonlühter_Palamuse_kirikus_20251.jpg|Kroonlühter
Ratasrist Palamuse kirikuaias.jpg |Ratasrist kirikuaias
Palamuse kirik 2012.jpg|Kirik


## Välislingid

*
Sild (asend)

**Sild** on inimkeha asend, kus ülakeha on painutatud tahapoole ning toetutakse jalataldadele ja käelabadele.
1968. aasta Eesti NSV – Soome sõpruskohtumine poksis

1968. aasta Eesti NSV – Soome sõpruskohtumine poksis toimus 19. jaanuaril Helsingis, sellase nimetusega *Messuhalli*s (praeguse nimetusega *Töölön kisahalli* ja aadressiga Paavo Nurmen kuja 1 D). Eesti NSV võitis 5:5, sest viigilise tulemuse juures oli otsustav raskekaalu võit.

Kärbeskaal (kuni 51 kg): Vjatšeslav Antonov (Eesti NSV) - Aarno Laukkanen (Soome) 3 - 0

Kukk-kaal (kuni 54 kg): Jouko Lindberg (Soome) - Heino Kuisma (Eesti NSV) 3 - 0

Sulgkaal (kuni 57 kg): Arseni Sajankin (Eesti NSV) - Börje Karvonen (Soome) TKO 3

Kergekaal (kuni 60 kg): Kari Meronen (Soome) - Gleb Ugrjumov (Eesti NSV) RSC 2

I kergekeskkaal (kuni 63,5 kg): Pertti Taivainen (Soome) - Konstantin Primakov (Eesti NSV) RSC 1

II kergekeskkaal (kuni 67 kg): Pertti Purhonen (Soome) - Priidik Kippar (Eesti NSV) 2 - 1

I keskkaal (kuni 71 kg): Ilmo Lindqvist (Soome) - Vladimir Baibakov (Eesti NSV) 2 - 1 

II keskkaal (kuni 75 kg): Vladimir Mihhailov (Eesti NSV) - Jorma Väisänen (Soome) RSC 3

Poolraskekaal (kuni 81 kg): Pavel Dubovik (Eesti NSV) -  Kalevi Kanto (Soome) AB 3

Raskekaal (üle 81 kg): Juri Kudrjašov (Eesti NSV) - Eero Ruokomäki (Soome) RSC 3

## Vaata ka
*Eesti-Soome maavõistlused poksis
Jaan Kivistik

**Jaan Kivistik** on mitme tuntud inimese nimi: 

***[[Jaan Kivistik (põllumajandusteadlane)|Jaan Kivistik]]** (1933–2025) oli eesti põllumajandusteadlane. 
***[[Jaan Kivistik (botaanik)|Jaan Kivistik]]** (1946–) on eesti botaanik ja aiandusõpetaja. 
***[[Jaan Kivistik (filosoof)|Jaan Kivistik]]** (1957–) on eesti filosoof.
Jaan Klõšeiko

**Jaan Klõšeiko** (10. september 1939 Tallinn – 21. detsember 2016 Tallinn) oli eesti graafik ja fotograaf.

Ta lõpetas 1958. aastal Tallinna 22. Keskkooli. Ta jätkas õpinguid Eesti Riiklikus Kunstiinstituudis ja lõpetas selle 1964. aastal raamatugraafika erialal.

Ta töötas kirjastustes Valgus ja Eesti Raamat, ajakirjas Noorus ja ajalehes Televisioon. Ta on olnud tegev ka ajakirjade Looming ning Sina ja Mina kujundamisel. Ta oli aastast 1975 kirjastuse Kunst peakunstnik.

Klõšeiko kirjutas 1980. aastal alla 40 kirjale.

## Looming
Ta on kujundanud ka heliplaadiümbriseid, tegutsenud fotograafina (jäädvustanud kultuuriloolisi sündmusi ja kultuuriinimesi) jms. Ta osales aastast 1965 kunsti- ja fotonäitustel.
### Isikunäitusi
*1974 Tallinna Kunstihoone väike saal

## Liikmesus
*1979 Eesti Kunstnike Liit

## Tunnustus
*1997 Kristjan Raua preemia
*2001 Valgetähe IV klassi teenetemärk
*2005 Eesti Kunstnike Liidu auliige
*2006 Riigivapi IV klassi teenetemärk

## Kirjandus
*Rein Loodus. "Klõšeiko, Jaan, graafik". // Eesti kunsti ja arhitektuuri biograafiline leksikon. Eesti Entsüklopeediakirjastus. Tallinn 1996. Lk 192
*Andri Ksenofontov. "Jaan Klõšeiko – 45 aastat kultuurikroonikat". Sirp, 3. september 2010
*Suri graafik ja fotograaf Jaan Klõšeiko. err.ee, 22. detsember 2016
*Kristin Aasma. Suri graafik ja fotograaf Jaan Klõšeiko. Õhtuleht, 22. detsember 2016

## Välislingid
*"Jaan Klõšeiko". Veebiandmekogu "EKABL" 
*Haud Tallinna Metsakalmistul
Yohan Blake

**Yohan Blake** (sündinud 26. detsembril 1989 Saint Jamesis) on Jamaica kergejõustiklane, sprinter.

2005. aastal noorte maailmameistrivõistlustel Marrakechis sai Blake 100 meetri jooksus seitsmenda koha ajaga 10,65. Juunioride maailmameistrivõistlustel 2006. aastal Pekingis tuli ta juunioride maailmameistriks 4×100 m teatejooksus ja sai 100 m jooksus pronksmedali. 2007. aasta juunioride MM-il sai ta 4x100 m teatejooksus hõbemedali. 

Esimest korda jooksis Blake 10 sekundist kiiremini 2009. aasta juulis Roomas Kuldliiga etapil, kus ta oli ajaks 9,96 kolmas.
2009. aasta kevadel andis ta Jamaica meistrivõistlustel positiivse dopinguproovi, mille eest talle anti kolmekuune võistluskeeld.

2011. aasta maailmameistrivõistlustel Taegus tuli Blake 100 m jooksus maailmameistriks ajaga 9,92 ja jooksis kolmandat vahetust 4×100 m teatejooksus, kus Jamaica koondis tuli uue maailmarekordiga 37,04 maailmameistriks.

Blake jooksis 2011. aasta sügisel Zürichis Teemantliiga etapil 100 m jooksu uueks isiklikuks rekordiks 9,82.

2012. aasta suveolümpiamängudel Londonis võitis ta hõbemedali 100 ja 200 meetri jooksus ning püstitas teatejooksus Jamaica meeskonnaga (koos Nesta Carteri, Michael Frateri ja Usain Boltiga) maailmarekordi 36,84.

23. augustil 2012 jooksis ta Teemantliiga etapil Lausanne'is isiklikuks rekordiks 9,69, millega ta jagab kõigi aegade edetabelis ameeriklase Tyson Gayga teist kohta.

Vigastuste tõttu ei saanud ta mitmel järgmisel hooajal võistelda.

2016. aasta suveolümpiamängudel Rio de Janeiros sai ta 100 meetri jooksus 9,93-ga neljanda koha. 100 meetri jooksus jäi ta neljandaks ka 2017. aasta maailmameistrivõistlustel Londonis.

Blake'i treener on Glen Mills. Blake treenis pikka aega koos Usain Boltiga.

## Saavutused

### [[Suveolümpiamängud|Olümpiamängudel]]
* 2012  Londonis 
**  **olümpiavõitja** 4×100 m teatejooksus **36,84 [[Kergejõustiku maailmarekordid|MR]]**
**  hõbemedal 100 m jooksus **9,75**
**  hõbemedal 200 m jooksus **19,44**

* 2016  Rio de Janeiros 
**  **olümpiavõitja** 4×100 m teatejooksus **37,27**

### [[Kergejõustiku maailmameistrivõistlused|Maailmameistrivõistlustel]]
*2011  Daegus 
**  **maailmameister** 100 m jooksus **9,92 **
**  **maailmameister** 4×100 m teatejooksus **37,04 [[Kergejõustiku maailmarekordid|MR]]**

### [[Teatejooksude maailmameistrivõistlused|Teatejooksude maailmameistrivõistlustel]]
* 2014  Nassaus
** **kuldmedal** 4×100 m teatejooksus **37,77**
**  **kuldmedal** 4×200 m teatejooksus **1.18,63 [[kergejõustiku maailmarekordid|MR]]**

### [[Juunioride kergejõustiku maailmameistrivõistlused|Juunioride maailmameistrivõistlustel]]

*2006  Pekingis
** **maailmameister** 4x100 m teatejooksus **39,05**
**  pronksmedal 100 m jooksus **10,42** 
*2008  Bydgoszczis
**  hõbemedal 4×100 m teatejooksus **39,25**

### [[Rahvaste Ühenduse mängud]]el
* 2018  Gold Coast
**  pronksmedal 100 m jooksus **10,19**
**  pronksmedal 4×100 m teatejooksus **39,35**

## Isiklikud rekordid

;Sees

;Väljas

Allikas: IAAF

## Välislingid

* Ametlik koduleht
*
Ljubov Sliska

**Ljubov Sliska** (vene *Любовь Константиновна Слиска*, neiupõlvenimi **Timošina**; sündinud 15. oktoobril 1953 Saratovis) on Venemaa poliitik, Riigiduuma asespiiker aastatel 2007–2011. Ta on olnud Ühtse Venemaa kõrgema nõukogu liige. 2012. aastal lahkus ta Ühtsest Venemaast.

Aastatel 2000–2007 oli ta Riigiduuma esimene asespiiker. 2011. aasta Riigiduuma valimistel ta ei kandideerinud, ajakirjanduse andmetel olid põhjuseks Sliska vastuolud asepeaministri ja valitsusaparaadi juhi Vjatšeslav Volodiniga.

Teist korda abielus, lapsi pole.

## Välislingid
* Слиска, Любовь Lentapedias
Mihhail Margelov

**Mihhail Margelov** (sündinud 22. detsembril 1964 Moskvas) on Venemaa poliitikategelane, Pihkva oblasti kuberneri esindav Föderatsiooninõukogu liige 2000. aastast, 2011. aastast presidendi eriesindaja koostöö küsimustes Aafrika riikidega. 

Margelov on Ühtse Venemaa liige.

Aastatel 2003–2005 oli ta Euroopa Nõukogu Parlamentaarse Assamblee (PACE) aseesimees ja kaotas 2008. aastal PACE presidendi valimistel Lluis Maria de Puigile.

Mihhail Margelovi vanaisa on armeekindral Vassili Margelov (Markelov), isa Vitali Margelov Nõukogude Liidu Välisluureteenistuse direktori asetäitja.

## Välislingid
* Маргелов, Михаил Lentapedias
Muḩammad Ḩusayn Ţanţāwī

**Muḩammad Ḩusayn Ţanţāwī Sulaymān** (araabia keeles محمد حسين طنطاوى سليمان‎, 31. oktoober 1935 Kairo – 21. september 2021 Kairo) oli Egiptuse maavägede marssal ja riigitegelane. Alates 11. veebruarist 2011 kuni 30. juunini 2012 oli ta Relvajõudude Ülemnõukogu esimehena Egiptuse relvajõudude ülemjuhataja ja Egiptuse faktiline riigipea.

Ţanţāwī oli pärit Nuubiast. Ohvitseriks sai ta 1. aprillil 1956, kui ta teenis jalaväes. Ta osales Egiptuse sõjaväe koosseisus Suessi kriisis (1956), Kuuepäevases sõjas (1967) ja Yom Kippuri sõjas (1973). Paljude töökohtade hulgas, mida ta täitis, oli sõjaväeatašee Pakistanis. Ta on juhatanud Vabariiklikku Kaardiväge, mille ülesanne on kaitsta Kairot. 1991 juhatas ta Egiptuse sõjaväeüksust Iraagi vastu peetud Lahesõjas, mille eesmärk oli tõrjuda Iraak välja Kuveidist, mille Iraak oli 1990 vallutanud.

Ţanţāwī oli alates 20. maist 1991 Egiptuse kaitse- ja sõjatööstuse minister. Ühtlasi ülendati ta maavägede marssaliks. Usutavasti oleks ta saanud Egiptuse presidendiks, kui 1995. aasta juunis presidendile Hosni Mubarakile tehtud atentaat oleks õnnestunud.

2011. aasta jaanuaris ja veebruaris oli ta lühikest aega asepeaminister. 11. veebruaril 2011 astus president Mubarak pärast 18 päeva kestnud meeleavaldusi tagasi ja andis võimu Ţanţāwī juhitavale Relvajõudude Ülemnõukogule. Nõukogu on koos Egiptuse Konstitutsioonilise Ülemkohtu esimehe Farouk Sultaniga sellest ajast peale laiali saatnud Egiptuse parlamendi, organiseerinud 19. märtsil rahvahääletuse muudatuste tegemise kohta Egiptuse põhiseadusesse ning kontrollinud Mubaraki ja paljude teiste endise režiimi ametnike kohtulikule vastutusele võtmist.

Ţanţāwī isiklikult hoidis suhteliselt madalat profiili, niivõrd kui see faktilisel riigipeal võimalik on. Esimest korda pöördus ta avalikkuse poole alles 16. mail 2011 politseiakadeemia lennu lõpetamise puhul. Enamiku avalikest esinemistest ja pressikonverentsidest jättis ta nõukogu teistele liikmetele. Ţanţāwī määras 3. märtsil 2011 Egiptuse peaministriks Essam Sharafi, kes oli peaminister kuni 7. detsembrini, ja kinnitas ametisse tema valitsuse. Ţanţāwī võttis vastu ka tähtsaid välismaalasi, sealhulgas Suurbritannia peaministri David Cameroni ja USA riigisekretäri Hillary Clintoni.

2011. aasta novembris algasid rahva uued meeleavaldused, mis tipnesid 22. novembril kokkupõrkega politsei ja demonstrantide vahel, mille käigus sai 33 inimest surma ja üle 2000 vigastada. Pärast seda, kui politsei oli rahvarahutused Tahriri väljakul ja selle läheduses maha surunud, esines Ţanţāwī isiklikult riigitelevisioonis. Ta tõotas kiiremini korraldada presidendivalimised, mis oligi meeleavaldajate peamine nõudmine, ning et hunta on "täielikult valmis võimu viivitamatult üle andma ja tagasi pöörduma oma esialgsete kohustuste juurde, milleks on kodumaa kaitsmine, kui vaid rahvas selleks soovi avaldab, vajadusel näiteks rahvahääletuse kaudu". 

Presidendivalimised toimusid 2012. aasta juunis, presidendiks valiti Muḩammad Mursī. Alates augustist 2012 oli Ţanţāwī Muḩammad Mursī nõunik.
Priidu Kiive

**Priidu Kiive** (28. august 1923 Tallinn – 5. august 2011 Minneapolis) oli eesti füüsik ja vaimulik.

Kooliteed alustas ta Tallinna 9. algkoolis, 1943. aastal lõpetas Tallinna Reaalkooli.

1944. aastal põgenes ta Saksamaale ja 1949. aastal siirdus USA-sse. Ta õppis aastatel 1950–1953 Kentucky osariigis Berea kolledžis füüsikat, kus sai bakalaureusekraadi (BA), ning 1953–1959 Buffalo ülikoolis, kus sai 1959. aastal magistrikraadi (MA). Seejärel elas ta Minnesota osariigis Minneapolises, kus töötas Augustana kolledžis teadurina pooljuhtide alal ja füüsika õppejõuna ning aastatel 1959–1985 Golden Valley luterlikus kolledžis.

Ta oli Minneapolise koguduse liige ja aastatel 1968–1985 koguduse juhatuse esimees. Kui koguduse õpetaja Samuel Eduard Lind läks 1977. aastal emerituuri, oli kogudusel oht jääda ilma vaimulikuta, mistõttu asus Kiive Torontos E.E.L.K. Usuteaduslikus Instituudis usuteadust õppima. Pärast õpingute lõpetamist ja prooviaastat professor Arthur Võõbuse juures ordineeriti ta piiskop Karl Raudseppa poolt 13. oktoobril 1985 õpetajaks. Seejärel määrati Kiive E.E.L.K. Chicago praostkonna vikaarõpetajaks. Põhiliselt teenis ta Minneapolise kogudust.

Ta oli 1956. aastast Eesti Üliõpilaste Seltsi liige.

## Viited

## Välislingid
*Tõnis Nõmmik In memoriam Priidu Kiive Eesti Kirik, 7. september 2011
*http://isik.tlulib.ee/index.php?id=2430
Lauri Aav

**Lauri Aav** (sündinud 26. veebruaril 1967) on eesti koorijuht ja muusikaprodutsent.

Ta õppis Tallinna Muusikakeskkoolis klarnetit ning lõpetas 1992 muusikapedagoogika alal Tallinna Konservatooriumi.

Ta juhatas 1989–1991 Eesti Poistekoori stuudiokoore, oli 1992–1998 oli segakoori Sõprus peadirigent ja on alates 1998. aastast Vanalinna Segakoori peadirigent.

Ta on olnud Eesti Kontserdi produtsent,  turundusjuht ning pressi- ja kommunikatsioonijuht ning Rakvere Teatri reklaamijuht, aastast 2017 Eesti Kontserdi peaprodutsent.

## Isiklikku
Tema vanemad on Irja ja Tõnu Aav.

## Välislingid
*Valner Valme. Lauri Aava mustvalged lapsepõlvemälestused. Eesti Päevaleht, 29. mai 1999
Röhitised

**Röhitised** on gaasi tahtmatud järsud väljumised maost või söögitorust suuõõnde, mõnikord koos vähese hulga maosisaldisega.

## Põhjused
Maos on tavaliselt gaasi, mis aitab kaasa mao liigutustele ja maomahla nõristusele. Gaasi kogus sõltub peamiselt koos toiduga kiiruga alla neelatud õhu kogusest. Seda suurendavad gaseeritud joogid ning kapsas, herned, oad ja mõned teised toiduained. Tavaliselt väljub õhk vähehaaval suu või maolukuti kaudu.

Kui maos on liiga palju gaasi, siis mao siserõhk tõuseb, mao lihased tõmbuvad kokku, maolävis lõdvestub ja tekib maolukuti spasm. See kutsub esile röhitise.

### Röhitised sümptomina
Kõige sagedamini põhjustavad röhitisi mao ja kaksteistsõrmiksoole haigused. Röhitised võivad tuleneda maolävise ebapiisavast sulgumisest kardiapuudulikkuse, diafragma songa, söögitoru liigutushäire, söögitoru sklerodermia või operatsioonijärgse seisundi tõttu. Neil juhtudel põhjustab röhitisi peamiselt maolävise toonuse alanemine.

Röhitised võivad tekkida ka reflektoorselt maksa- ja sapipõiehaiguste ning vereringehaiguste (näiteks müokardi infarkti) korral.

## Gaasiröhitised
Lõhnatud gaasiröhitised esinevad tavaliselt hariliku aerofaagia tõttu või liigse gaasimoodustumise tõttu maos.

Ebameeldiva lõhnaga gaasiröhitised tekivad juhul, kui mao tühjenemine viibib ning maos jõuavad maosisaldise seismajäämise ja lagunemise tõttu moodustuda süsivesinikud ning ammoniaak ja väävelvesinik. Põhjuseks võib olla näiteks maovähk või maohaavandtõbi.

### Toiduröhitused
Toiduröhitiste korral jõuab koos gaasiga suuõõnde pisut vedelat maosisaldist, mis võib olla hapu, mõru või roiskunud maitsega.

Hapude röhitiste puhul on tavaliselt tegu mao ülehappesusega, mida enamasti kutsub esile maomahla hüpersekretsioon või käärimine, mida tingib soolhappe puudumine maomahlas.

Kibedad röhitised tulenevad sapi paiskumisest makku.

Roiskunud maitsega röhitised tulevad sellest, et maosisaldis jääb makku kauaks seisma ning laguneb roiskudes.

## Ravi
Ravitakse põhihaigust.

Dieedist kõrvaldatakse gaseeritud joogid ja gaaside moodustumist soodustavad või makku kauaks seisma jäävad toiduained. Süüa soovitatakse tihti ja vähe korraga.

Maomahla hüpersekretsiooni puhul kasutatakse antatsiide.

Kardiapuudulikkuse korral kasutatakse metokloropramiidi.
East Anglia Ülikool

**East Anglia Ülikool** (inglise keeles *University of East Anglia*, lühendatult **UEA**) on ülikool Ida-Inglismaal Norfolki krahvkonnas Norwichis.

Üliõpilasi on 19 585 (2006), sealhulgas esimese astme kõrgharidust omandamas 15 190 üliõpilast ja kraadiõppureid on 4395. 

Ülikool asutati 1963. aastal oktoobris. Õppeasutus oli ette nähtud 1200 üliõpilasele ja ühiselamuid ei olnud.

Kuid juba 1961 olid loodava ülikooli juhid võtnud ühendust arhitekt Denys Lasduniga, kelle projekteeritud hooneid tollal ehitati Cambridge'i ülikoolis, ja palusid tal ka East Anglia ülikoolilinnak projekteerida. Selle jaoks valiti koht linna lääneservas ja varem oli seal golfirada. Lasdun avalikustas oma projekti pressikonverentsil 1963. aasta aprillis, aga üksikasjalike jooniste tegemine võttis veel ühe aasta ja lõplik projekt erines esialgsest oluliselt. Ülikoolilinnaku esimesed hooned avati 1966. aasta lõpus. 1968 asendas Lasduni ülikoolilinnaku peaarhitekti kohal Bernard Feilden, kelle juhtimisel lõpetati peahoone ja raamatukogu ehitus. Feilden rajas ka areenikujulise väljaku, mis oli ette nähtud sotsiaalse suhtluse jaoks ja mida tema eelkäija plaanides ei olnud. Nendes hoonetes asub East Anglia Ülikool tänapäevani.

Lasdun oli brutalismi järgija – see on lähedane rahvusvahelisele stiilile. Ta koondas kogu õppe- ja teadustegevuse "õppemüüri". See oli üksainus 460 m pikkune ehitis. Piki hoonet kulgeb jalgtee, millelt avanevad "õppemüüri" mitu sissepääsu. Jalgteest teisel pool on paljukorruselised ühiselamud, mille iga ülemine korrus on alumisest kitsam ja alumise korruse katusel on terrassid. Sarnasuse tõttu nimetatakse neid ühiselamuid tsikuraatideks.

Ülikoolilinnakust lõunas voolab Yare'i jõgi. 1975. aasta paiku kaevandati jõeorus kruusa ja selle tulemusena sai ülikool endale tiigi. Tiiki nimetatakse Broad. East Anglias olevat põhiliselt laevatatavate jõgede ja järvede süsteemi nimetatakse Norfolk Broads, aga ülikooli tiik on nii väike, et see ei ole laevatatav.

2005 sai East Anglia ülikool koos Essexi ülikooliga Inglismaa Kõrghariduse Rahastamise Nõukogult 15 miljonit naelsterlingit uue ülikoolilinnaku rajamiseks Ipswichi. Projekti toetasid Suffolki krahvkonna nõukogu, Ipswichi linnaosa nõukogu, Suffolki kolledž, Ida-Inglismaa Arendamise Amet ning Õppimise ja Oskuste Nõukogu. Raha eest valmis 2007. aasta septembris Suffolki ülikoolilinnak.

2010. aasta jaanuaris avas East Anglia Ülikool Londonis selleks otstarbeks ehitatud õppehoone rohkem kui 1000 üliõpilase jaoks.

Ülikooli kunstigalerii ja muuseum asuvad ülikoolilinnaku territooriumil paiknevas Norman Fosteri projekteeritud Sainsbury visuaalse kunsti keskuses, mis avati 1978. Kuubikujulise hoone esikülg on klaasist. 

Ülikoolilinnaku territooriumil on rohkesti skulptuure, nende seas ka kolm taiest Henry Moore'ilt.

## Välislingid
*East Anglia ülikooli koduleht (inglise keeles)
Kuninglik Šoti Akadeemia

**Kuninglik Šoti Akadeemia** (inglise keeles *Royal Scottish Academy*, täisnimi *Royal Scottish Academy of Painting, Sculpture, Architecture and Printmaking*, lühendatult **RSA**) on maalikunstnike, skulptorite ja arhitektide organisatsioon, mis edendab Šotimaa kunsti. 

Kuninglik Šoti akadeemia asutati 1826. aastal Edinburghis. Esialgu kandis ta nime **Šoti Akadeemia**, aga 1838 sai ta kuninglikuks. Ta ei kuulu Kuningliku Kunstiakadeemia alluvusse, kuigi nende kahe organisatsiooni vahel on tihedad sidemed.

Lisaks pidevale uute näituste programmile annab akadeemia välja stipendiume, auhindu ja tegevustoetusi kunstnikele, kes elavad ja töötavad Šotimaal. Akadeemial on suur kunstikogu ja ulatuslik sellega seotud materjalide arhiiv, milles on jäädvustatud Šotimaa kunsti ja arhitektuuri areng akadeemia tegutsemise ajal. See arhiiv asub Deani galeriis, mis paikneb Šotimaa moodsa kunsti muuseumi vastas. Arhiiviallikatega tutvumiseks on vaja enne kokku leppida, kuid arhiiv korraldab oma kogudest sageli näitusi.

Kuninglik Šoti Akadeemia asub oma praeguses hoones alates 1911. Akadeemia hoone asub Šoti Rahvusgalerii hoone kõrval ja rahvusgalerii haldab ka akadeemia maja, kuid juba 1910. aastast alates on akadeemiale tagatud ametiruumid praeguses hoones. Seevastu näituseruume peab akadeemia jagama rahvusgalerii ja teiste organisatsioonide, näiteks Šoti Kunstnike Näituste Ühinguga. Hoone arhitekt on William Henry Plaifair (1790–1857). 2004. aastal tehti algust 30 miljonit naelsterlingit maksev projekt, mille käigus hoone renoveeriti ja ühendati rahvusgaleriiga maa-aluse käigu abil.

Akadeemia liikmeskonda kuulub 104 akadeemikut, kes saavad õiguse kasutada nimejärgseid tähti RSA, ja 30 auakadeemikut, kes saavad õiguse kasutada nimejärgseid tähti HRSA. Akadeemikud valitakse teiste akadeemikute poolt. Auakadeemikute hulka kuulub ka akadeemia patroon Edinburghi hertsog prints Philip Mountbatten-Windsor. Pärast akadeemia täiendavasse hartasse 2005. aastal tehtud parandusi saavad akadeemikuks valitud isikud akadeemia täisliikmeks alles pärast seda, kui nad on akadeemia kunstikogusse annetanud niinimetatud diplomitöö.

## Välislingid
*The Royal Scottish Academy Kuningliku Šoti akadeemia koduleht (inglise keeles)
Royal Society of Arts

**Royal Society of Arts** või **Kuninglik Kunstide Ühing** (inglise keeles täisnimi *Royal Society for the encouragement of Arts, Manufactures and Commerce*, lühendatult **RSA**) on Suurbritannia institutsioon, mille eesmärgiks on edendada ja ergutada kunsti, tööstuse ja kaubanduse arengut. Ühingul on 27 000 liiget enam kui 70 riigist.

Kuninglik kunstide ühing asutati 1754. aastal Londonis. RSA nime lühendatud vormi eeliskasutusele viitab kiri Royal *Society of Arts* hoone fassaadi friisil. Ühing sai 1908 kuningas Edward VII-lt õiguse oma nimes kasutada täiendit "kuninglik".

Ühingu liikmeteks on olnud Benjamin Franklin, Karl Marx, Adam Smith, William Hogarth, John Diefenbaker ja Charles Dickens. Tänapäevastest liikmetest üks tuntumaid oli Stephen Hawking.

Kuninglik Kunstnike Ühing asub Londoni kesklinnas just tema jaoks ehitatud hoones, mille 1774 projekteerisid vennad James ja Robert Adam. Aja jooksul on hoone organisatsioonile kitsaks jäänud, mistõttu ühing on laienenud mitmesse läheduses asuvasse hoonesse.

Kuningliku kunstide ühingu president aastail 1952–2011 oli prints Philip, Edinburghi hertsog, alates aastast 2011 on presidendiks viimase tütar printsess Anne. Ühingu juhatuse esimees (*Chairman*) on Luke Johnson, kelle põhitegevusala on ärindus.

RSA annab välja mitut auhinda, millest tuntumad on Alberti medal ja Benjamin Franklini medal.
Jaan Kivistik (botaanik)

**Jaan Kivistik** (sündinud 29. märtsil 1946 Harjumaal Kuivajõel) on eesti aiandusagronoom ja botaanik.

Ta lõpetas Räpina Aiandustehnikumi aiandusagronoomina (1965), Eesti Põllumajanduse Akadeemia agronoomina (1970) ja Tartu Riikliku Ülikooli psühholoogina (1976).

Jaan Kivistik töötas Räpina Aianduskoolis (1967–2009) puuviljanduse ja viinamarjakasvatuse õppejõuna, oli Eesti Aiandusliidu puuviljanduskomisjoni liige. Ta on tegelenud puuvilja- ja marjakultuuride soovitussortimendi muutmisega ja aianduse terminoloogia korrastamisega. Temalt on ilmunud aiandusalaseid raamatuid (kaasautorina) ja ilukirjanduslikke katsetusi.

## Teoseid
### Õpikud ja käsiraamatud
* "Puuviljandus" (1983)
* "Tööd puuvilja- ja marjaaias" (1988)
* "Viinamarjad koduaiast" (1996) 
* "Viinamari aias ja köögis" (2002)
* "Viinamarjad Eestis. Grapes in Estonia" (2006)
* "Puuviljad ja marjad Eestis. Pomoloogia" (2012 – teine, täiendatud trükk)
* "Taim ja aednik. Puuviljandus I" (2013 – kolmas, täiendatud trükk)
* "Puuvilja- ja marjasordid. Soovitussortiment" (2014)
* "Maalehe viinamarjaraamat" (2017 – seitsmes, täiendatud väljaanne)
* "Puuviljaaedniku istutusraamat" (2017)
* "Eesti sirelid: klassika ja kaasaeg" (2020)

### Meenutused ja luule
* "Räpina inimesi ja taimi" (2014)
* "Kevadest sügiseni" (2015)
* "Liigne või liigutav?" (2017)
* "Lembelood" (2019)
* "Kollane raam. Laule Räpinast" (2021)

## Tunnustus
* 2007 – Valgetähe V klassi teenetemärk
* 2011 – Põlvamaa elutööpreemia

## Viited

## Välislingid
* Külli Nõmmistu. "Jaan Kivistik – Õpetaja suure algustähega" Aeg & Vaim = Tempus & Spiritus, 25. aprill 2016. Lk 10–13
Žalgirio Arena

**Žalgirio Arena** on Leedus Kaunase linnas Naujamiestises asuv Baltimaade suurim sisehall. Hall mahutab 15 422 inimest korvpallimängude ajaks ja 16 160 inimest kontserdi ajaks (kui lava asub saali keskel) ning 11 256 inimest, kui lava asub ühes saali otsas. Žalgirio Arenal peetakse põhiliselt korvpallimänge ja kontserte.

Halli nime valikul otsustati Žalgiro Arena kasuks, sest 2010. aastal möödus Žalgirise lahingust 600 aastat. Linnapea Andrius Kupčinskas on öelnud: "Ma arvan, et Žalgirise lahingu 600. aastapäeva lähenedes on õige anda uuele areenile Žalgirise nimi." Peale selle mõjutasid linnapea sõnul nime valikut ka Leedu edukaima korvpalliklubi Kaunase Žalgirise saavutused. Klubi kasutab halli kodumängudeks nii kohalikus kui ka Euroliigas. 

Žalgirio Arenal peeti 2011. aasta korvpalli Euroopa meistrivõistluste *playoff*-kohtumised ja finaal.

Ehitamine algas 2008. aasta septembris. Halli peaarhitekt oli Eugenijus Miliūnas. Žalgirio Arena maksumuseks oletatakse 50 miljonit eurot. Hall avati 18. augustil 2011, kui toimus Leedu ja Hispaania sõpruskohtumine.

## Viited
 

## Välislingid
Siemens Arena

**Siemens Arena** on Leedus suuruselt teine sisehall. Hall asub Vilniuses Baltupiai linnaosas.

Hall avati 30. oktoobril 2004. Selles on korraldatud palju Leedu jaoks tähtsaid spordi-, meelelahutus- ja äriüritusi: niihästi maailmakuulsate kui kohalike esinejate kontserte, mitmesuguste spordialade võistlusi, teatrietendusi, äriseminare ja muid rahvakogunemisi. Siemens Arenal on esinenud Phil Collins, Patricia Kaas, Deep Purple ja Depeche Mode. Siemens Arena mahutab kontserdil 12 500, korvpallimängul 11 000 ja jäähokimängul 8750 pealtvaatajat.

Siemens Arena on kohaliku korvpalliklubi Lietuvos Rytase kodusaal. Klubi kasutab seda eriti tähtsateks kohtumisteks, milleks on kõik Euroopa korvpalliliigade kodumängud ja kodumängud oma põhirivaali Kaunase Žalgirise vastu. Ülejäänud kodumängud toimuvad lähedalasuval Lietuvos Rytas Arenal.

Siemens Arena on Leedu esimene universiaalhall. 2004. aastal valiti ehitis Leedus aasta spordihooneks. Samal aastal sai see ka õiguse korraldada 2011. aastal toimuvaid Euroopa meistrivõistlusi korvpallis, mille mänge Siemens Arenal peeti.

Siemens Arena asub Vilniuse Meelelahutuspargi maa-alal, olles selle esimene valminud objekt. Park pole tänapäevani valmis. Meelelahutusparki peaksid tulema veel sise-veehall, pere-meelelahutuskeskus, ürituste väljak ja looduspark.
Šiaulių Arena

Šiauliai Arena on Leedus Šiauliai linnas paiknev sisehall. Põhiliselt peetakse seal korvpallikohtumisi ja kontserte. Hall on kohaliku korvpalliklubi BC Šiauliai kodusaaliks. Hoone avati 25. juulil 2007. Hoones peeti 2011. aasta korvpalli Euroopa meistrivõistluste B-alagrupi kohtumised 31. augustist 5. septembrini.

Hall mahutab korvpallimängudel kuni 5700 ja kontsertidel kuni 7400 vaatajat.
Halli kogumaksumuseks kujunes 27 miljonit dollarit.
C standardteek

**C [[standardteek]]** on ANSI C standardi osa, mis kirjeldab programmeerimiskeeles C kasutatavaid päisefaile ja alamprogramme, mida kasutatakse lihtsamate toimingute jaoks nagu sisend-väljundoperatsioonid, sõnetöötlus jms. C standardteek ei ole ise tarkvarateek, vaid on dokument, mis kirjeldab alamprogramme, mis on C programmidele kättesaadavad.

### ISO C standardteegi päisefailid
Kahlúa

**Kahlúa** on Mehhiko päritolu kohvimaitseline rummi baasil valmistatud liköör. Liköör sisaldab ka karamellsuhkrut, maisisiirupit ning vaniljeuba. Likoor on tihke ja magus, aga kergelt mõrkja maitsega. Kahlúa tootmisprotsess kestab seitse aastat, toorainteks on araabika kohvioad ja suhkruroog.

Likööri hakkas tootma 1936. aastal tootma Pedro Domecq, kuid firmade liitumiste tagajärjel kuulub tootmine tänapäeval Prantsuse kontsernile Pernod Ricard.
Cido arena

**Cido arena** on spordihall Leedus Panevėžysis.

Tavaliselt peetakse seal jalgrattaspordiüritusi. Hoone on kohaliku korvpalliklubi BC Techasase kodusaal.

Cido arena avati 24. oktoobril 2008. Hoones on 250 meetri pikkune velotrekk, mis on Baltimaades ainulaadne.

Hoones peeti 2011. aasta korvpalli Euroopa meistrivõistluste A-alagrupi mänge ja seal on kavas pidada 2012. aastal Euroopa meistrivõistlusi trekisõidus.
Alytaus arena

**Alytaus arena** on universaalne spordihall Leedus Alytuse linnas.

Hoone avati 1981 ja rekonstrueeriti 2011. aasta korvpalli Euroopa meistrivõistlusteks aastail 2009–2010. Ametlikult avati uuenduskuuri läbinud hoone 12. veebruaril 2011. Halli ehituseks kulus 35 miljonit litti. 

Hall mahutab korvpallimängudeks 5500 pealtvaatajat ja kontsertideks 7000.

Hoones peeti 31. augustist 5. septembrini 2011 korvpalli Euroopa meistrivõistluste C-alagrupi mängud.

Korvpalliklubi BC Alytus kasutab hoonet kodusaalina.
Švyturio arena

**Švyturio arena** on Leedus Klaipėda linnas asuv spordihall.

Hall avati 28. juulil 2011 ja läks maksma 16 miljonit eurot.

Hall mahutab jäähokimängudeks 4416, korvpallimängudeks 5486, poksi- ja maadlusvõistlusteks 6512 ja kontsertideks 7450 pealtvaatajat.

Hoone on nime saanud Švyturyse õlletehase järgi, kes on selle toetaja.

Hoones peeti 31. augustist 5. septembrini 2011. aasta korvpalli Euroopa meistrivõistluste D-alagrupi kohtumisi.
Platon Lebedev

**Platon Lebedev** (sündinud 29. novembril 1956 Moskvas) on Venemaa ärimees, kes aastatel 2003–2014 kandis vanglakaristust. Amnesty International luges teda meelsusvangiks.

Lebedev on lõpetanud 1981. aastal Moskva Plehhanovi-nimelise Rahvamajanduse Akadeemia.

Lebedev oli panga MENATEP kaasasutaja ja Jukose aktsiaid valitsenud MENATEPi grupi direktorite nõukogu esimees.

2003. aasta lõpus Lebedev vahistati. 31. mail 2005 mõistis Moskva linna Meštšanski kohus Lebedevi süüdi kuues süüdistuspunktis seitsmest ja karistas teda 9 aasta pikkuse vangistusega. Muu hulgas tunnistati ta süüdi maksutulude varjamises ja maksudest kõrvalehoidmises, Jukosest raha väljakantimises, kohtu nõuete eiramises ja aktsiate ebaseaduslikus omastamises. Täpselt samade punktide eest täpselt sama pikaks ajaks mõisteti vangi ka tema äripartner Mihhail Hodorkovski. Süüdimõistmise ajaks olid mõlemad vanglas istunud juba 583 päeva ehk poolteist aastat, mille võrra vanglas istuda jäävat aega lühendati. Lisaks tuli mõlemal tsiviilhagi raames maksta 17,4 miljardit rubla ehk 7,6 miljardit Eesti krooni.

Paljud inimesed usuvad, et Hodorkovski ja Lebedev olid tegelikult süütud, aga võimud lavastasid nad süüdi ja käskisid kohtul nad süüdi mõista. Mõlemad olid Venemaa valitsuse suhtes kriitiliselt meelestatud ja otsustasid hakata toetama opositsioonierakondi.

Kohtuprotsess Hodorkovski ja Lebedevi üle äratas suurt tähelepanu isegi välismaal. Näiteks Euroopa Nõukogu Parlamentaarne Assamblee saatis Sabine Leutheusser-Schnarrenbergeri oma raportöörina Jukose afääri asjus Moskvasse Hodorkovski ja Lebedeviga kohtuma. Meštšanski kohus keeldus 28. septembril 2004 selleks kohtumiseks luba andmast.

2010. aasta detsembris mõisteti Lebedev süüdi nafta varastamises ja tema karistust pikendati 14 aastale. Mõni kuu hiljem lühendati karistust 13 aastale. 1. novembri 2012 vähendas Velski rajoonikohus Lebedevi karistust veel kolme aasta võrra, mis tõi tema vabanemistähtaja juulisse 2013.

## Viited

## Välislingid
* Лебедев, Платон Lentapedias
Kirikuküla (Jõgeva)

**Kirikuküla** oli küla praeguses Jõgeva vallas Jõgevamaal. Nüüdisajal kuulub Laiusevälja küla koosseisu. 

Küla on alguse saanud 19. sajandi lõpus, kui seal asuva Laiuse Jumalaema Sündimise koguduse kirikla ümber hakati maad välja rentima. Kiriku asukoha järgi külas hakati seda kutsuma Kirikukülaks. 

1977. aastal liideti Kirikuküla koos teiste ümbruse väikeküladega üheks Laiusevälja külaks. Sellest alates on Kirikuküla nimi kasutusel mitteametliku nimena.

Kirikukülas asuvad Laiuse Jumalaema Sündimise õigeusu kiriku varemed. Kiriku kõrval on kunagine köstrimaja, eesti poliitiku Jaan Poska sünnikodu. Samas majas on sündinud ka eesti sõjaväelane Nikolai Helk.

## Vaata ka
*Laiusevälja

## Välislingid
* Eelis andmebaas. Pärandkultuuri objekt: Kirikuküla
3:10 Yumasse

Pealkirja **3:10 Yumasse** (originaalpealkirjaga "3:10 to Yuma") kannavad kaks filmi:

*"3:10 Yumasse" on vestern aastast 1957; režissöör Delmer Daves, peaosades Glenn Ford ja Van Heflin
*"3:10 Yumasse" on eelmise filmi *remake* aastast 2007; režissöör James Mangold, peaosades Russell Crowe ja Christian Bale.

Filmid tuginevad 1953. aastal ilmunud Elmore Leonardi lühijutule "Three-Ten to Yuma".

Folklaul "The 3:10 to Yuma", mille kirjutasid George Duning ja Ned Washington ning esitas Frankie Laine, on 1957. aasta filmi tunnusmeloodia.
Hassani rajoon

**Hassani rajoon** on 2. järgu haldusüksus Venemaal Kaug-Ida föderaalringkonnas Primorje krai edelaosas.

## Loodus

### Geograafiline asend
Hassani rajoon asub Amuuri ja Peeter Suure lahe ääres. Rajooni kuulub 20 saart, suuremad neist on Bolšoi Pelis, Furuhjelmi, Stenini, Antipenko ja Sibirjakovi saar. Piirneb Hiina ja Põhja-Koreaga.

### Reljeef
Reljeef on kohati tasane, kohati mägine. Kõrgeim mägi on Võsotnaja mägi kõrgusega 996 m. Kallastel on rohkelt lahti ja laguune, liivarandu ja panku.

Rajoonis on palju jõgesid, suuremad on Barabaševka, Narva, Amba, Gladkaja, Poima, Tumannaja. Järvedest on tuntuimad Lebedinoje, Zaretšnoje, Karasje, Ptitšje, Lotos, Hassan, Bolšoje Mramornoje ja Maloje Mramornoje.

### Taimestik ja loomastik
Rajoonis on unikaalne loodus, sellepärast hõlmavad rajooni suurt osa looduskaitsealad Kedrovaja Pad ja Kaug-Ida mere looduskaitseala.

Loomadest elavad rajoonis rebane, kährik, mäger, tähnikhirv, küülik, kaugida hirv, karu, amuuri tiiger, amuuri leopard.

Taimedest kohtub kalmumände, raudkaski, teravaokkalisi jugapuid, kollaseid vahtraid, Take pärnasid, kolomikta aktiniidiaid, Schlippenbachi rododendroneid.

### Kliima
Rajoonis on mussoonparaskliima kuiva ja külma talvega ning niiske ja sooja suvega. Kõige külmema kuu, jaanuari keskmine õhutemperatuur on umbes –9 °C. Kõige soojema kuu, augusti keskmine õhutemperatuur on +20...+22 °C.

## Ajalugu
Venelased hakkasid rajoonialasid omandama 1860. aastal. 1870. aastatel jõudsid sinna vene vanausulised, kes olid rajoonialade esimesed püsielanikud.

1881. aastal moodustati Possieti piirkond Primorje oblasti Ussuuri krai koosseisus. 1917. aastal kuulus piirkond Primorje oblasti Nikolsk-Ussuriiski maakonda ning jagunes kaheks vallaks. Aastatel 1920–1922 oli Kaug-Ida Vabariigi Primorje oblasti Nikolsk-Ussuriiski maakonnas. 1922. aasta 6. novembril moodustati Possieti rajoon keskusega Slavjankas. Aastail 1928–1971 oli rajooni keskuseks Kraskino.

## Haldusjaotus
Rajoonis on kuus linnaasundust ja kaks külaasundust, kuhu kuulub kokku kuus alevit (Slavjanka, Kraskino, Zarubino, Posjet, Primorski, Hassan), alevik Suhhanovka ja 21 küla.

## Viited

## Välislingid
*Rajooni koduleht
*Rajooni turismiportaal
Alfred Bossom

**Alfred Bossom**, täisnimi **Alfred Charles Bossom, parun Bossom** (6. oktoober 1881 London – 4. september 1965 London) oli Suurbritannia poliitik, Konservatiivse Partei liige ja USA arhitekt. 

Bossom õppis arhitektuuri Londonis Royal Polytechnicis ja Royal Academy Schoolsis. 

Aastail 1903–1926 tegutses Bossom arhitektina Ameerika Ühendriikides. Bossom sai tuntuks eelkõige pilvelõhkujate projekteerijana. 

Üks tuntumaid Bossomi arhitektitöid on 1922. aastal valminud Magnolia Petroleum Building, mis tänapäeval on tuntud Magnolia hotellina. 29-korruseline naftakontserni peakorteriks ehitatud hoone oli tollal Texase osariigi kõrgeim. Hoone ehitati *[[beaux-arts]]*i arhitektuuristiilis. 1978. aastal kanti ehitis USA ajalooliste paikade riiklikku registrisse.

1926. aastal naasis Bossom perega Inglismaale, et pojad saaksid seal hariduse omandada. Inglismaal vahetas Bossom arhitektipraksise poliitikukarjääri vastu. Bossom valiti 1931. aastal Suurbritannia parlamendi alamkoja liikmeks.

Bossom oli Inglise-Balti ühingu presidendiks Londonis ja külastas alates 1918. aastast mitmel korral Eestit. 4. oktoobril 1933 pidas ta Estonia kontserdisaalis ingliskeelse kõne Inglismaa parlamendist ja pidas kõne Eesti ringhäälingus.

Pärast Alfred Bossomi surma 1965. aastal päris tema ainus elus olev poeg Clive Bossom isalt baronetitiitli.
Bossomi parunitiitel, mille ta sai 1960. aastal, oli eluaegne ja mittepäritav.

Alfred Bossomi auks on Kuninglik kunstiselts sisse seadnud Bossomi loengu.

## Tunnustus
* 1952 – Pittsburghi ülikooli audoktor (*Doctor of Law*)
* 1953 – baronetitiitel 
* 1960 – parunitiitel

## Viited
Reginald Maitland

**Reginald Maitland** oli Institution of Structural Engineers'i juhtfiguure.

Pärast sõjaväekarjääri osales major Reginald Maitland Prantsusmaal Esimese maailmasõja järgsetel taastustöödel. Prantsusmaalt naasis Maitland Londonisse ehitusettevõtte juhina.
 
Maitland sai  Institution of Structural Engineers'i liikmeks 1925. aastal ja töötas selle assotsiatsiooni sekretärina üle 30 aasta (1930–1961).

Tema auks on Institution of Structural Engineers sisse seadnud alates 1958. aastast kaks korda aastas peetava Maitlandi loengu. Loenguteema valib lektor ja see ei pea olema tingimata erialateemaline.

## Viited

## Välislingid
*Reginald Maitlandi foto
Royal Academy Schools

**Royal Academy Schools** on kolmeaastast kraadiõpet andev kunstiõppeasutus Inglismaal Kuningliku Kunstide Akadeemia juures. Kool asub Londonis Piccadilly tänaval Burlington House'is.

Praegu õpib Royal Academy Schoolsis umbes 60 kraadiõppurit.

Royal Academy Schools on vanim (1769) kunstiõppeasutus Suurbritannias. 

## Välislingid
*Royal Academy Schools Kuningliku Kunstiakadeemia koduleht *(inglise)*

''Selle artikli kirjutamisel on kasutatud ingliskeelse Vikipeedia artikli „Royal Academy“ peatükki :en:Royal Academy# Royal Academy Schools seisuga 12.09.2011.
Office

Office tähendab inglise keeles kontorit.
Kontoris kasutatavad tarkvarapaketid:
* Microsoft Office
* LibreOffice
* OpenOffice.org
*Oracle Open Office
*Corel WordPerfect Office

## Vaata ka
*1office, Eesti kapitalil põhinev rahvusvaheline ettevõte
Isomerisatsioon

Keemias tähendab **isomerisatsioon** aine molekulis aatomite omavahelist ümberpaiknemist, nii et moodustub uus molekul täpselt nendestsamadest aatomitest. Neid samadest aatomitest koosnevaid molekule nimetatakse isomeerideks. Isomeerid võivad erineda aatomite järjestuse (struktuuriisomeerid) või ruumilise paiknemise (stereoisomeerid) poolest.

Isomerisatsioon võib olla fotokeemiline, termiline või katalüütiline reaktsioon. Kui isomerisatsioon toimub intramolekulaarse reaktsioonina, siis seda nimetatakse ka ümberasetusreaktsiooniks.

## Vaata ka

*Isomeerid
*Allüülne ümbergrupeering
*Tautomeerid
*Termodünaamiline versus kineetiline kontroll
Diversioon

**Diversioon** on üksikisikute või gruppide aktiivne sõjaline tegevus vaenlase tagalas eesmärgiga viia rivist välja sõjalist varustust ja muid objekte, segada vägede juhtimist ja nende tegevuse koordineerimist, lõhkuda sideliine ning hävitada vastase elavjõudu ja relvastust. Diversiooni teostaja on **diversant**. 

## Viited
Ühiktestimine

**Ühiktestimine** on tarkvaraarenduses arvutiprogrammi väikseimate osade testimine. Testitav ühik on tavaliselt üks alamprogramm. Ühikteste kirjutavad programmeerijad või mõnikord ka testijad.

## Vaata ka
* Tarkvara testimine
Terminal

**Terminal** on otspunkt või lõppseade, seega võib terminal olla:

* arvutiterminal, videoterminal – keskse arvutisüsteemiga ühendatud eraldiseisev seade;
* makseterminal – kaardilugeriga elektrooniline seade, mille kaudu tehakse elektroonilise maksekaardi abil rahatehinguid
* kaarditerminal – kaardilugeriga väike elektrooniline seade, mida kasutatakse kaardimaksete teostamiseks
* käsurida – arvutile käskude sisestamiseks;
* terminal on hoone või rajatis sadamas, lennujaamas, raudteejaamas või bussijaamas kui reisijate või kauba teelesaatmise ja vastuvõtu koht.
* "Terminal" (originaalpealkiri "The Terminal") on Steven Spielbergi aastal 2004 valminud film Tom Hanksiga peaosas.
* AS Terminal, Eesti ettevõte

*Terminal, matemaatika mõiste.

## Viited